open-index/open-wikipedia-markdown huggingface dataset:
Valgete genotsiidi vandenõuteooria

**Valgete genotsiid** on vandenõuteooria, mille järgi ohustab valgeid inimesi nende osakaalu pöördumatu vähenemine nende poolt asustatud riikides. Valgete genotsiid on pseudoajalool põhinev pseudoteaduslik müüt.

Müüdi kohaselt väheneb Põhja-Ameerikas ja Euroopas valgenahaliste inimeste osakaal ning valge rass võib lõplikult muutuda vähemuseks teiste rassidega segunemise või vägivalla tõttu. Näidetena tuuakse sageli Rodeesiat, Edela-Aafrikat, Lõuna-Aafrika Vabariiki või erinevaid Ladina-Ameerika riike. On esitatud väiteid, et valge inimene jääb vähemusse USA-s hinnanguliselt 2044. aastal, Rootsis 2055. aastal ja Prantsusmaal 2057. aastal.

Valgete genotsiidi teoreetikud levitavad erinevaid teooriaid nähtuse seletamiseks. Teoreetikud on üldiselt üksmeelel, et valgete osakaal väheneb massilise immigratsiooni ja perepoliitika tulemusena. Samas põhjendused massilise immigratsiooni ja perepoliitika seletamiseks lahknevad. Teooriad ulatuvad valgete riikide ajaloolise süütunde ärakasutamisest ja majanduslikest survetest kuni pahatahtliku juudi rahvusest eliidi vandenõudeni.

Seda teooriat, et juudid soodustavad valge rassi väljasuremist, on põhjendatud väljaotsitud tsitaatidega.

"Meie ajastu sotsiaalsete probleemide lahendamise võti on valge rassi kaotamine." – Noel Ignatiev, juudi rahvusest Harvardi ülikooli professor.

"Valge rass on vähk inimkonna ajaloos" – Susan Sontag, juudi rahvusest kirjanik ja poliitaktivist.

"See on juutide huvides, see on inimkonna huvides, et valged kogevad genotsiidid. Kuni valged lapsed pole põlenud elusalt, valged naised vägistatud, moonutatud ja tapetud ning valgeid mehi sunnitud seda pealt vaatama me ei saa rääkida võrdsusest." – rabi Ishmael Levits

"Euroopa rahvaste homogeensus on totaalselt vastuolus juudi huvidega. Me oleme kriitilises pöördepunktis ajaloos. Lääs muutub aina rassilises mõttes aina mitmekesisemaks ja varsti on valge rass sunnitud alistuma ja kurjasid valgete ülemvõimu pooldajaid enam ei eksisteeri." – rabi Abarron Haviv

Valgete genotsiidi teooria pooldajad väidavad, et Anglea Merkel on juut, kuna Angela Merkeli neiupõlvenimi oli Kasner, mis on saksastatud versioon nimest Kazmierczak, mida on kasutatud ametinimetusena sünagoogide eeslauljate kohta.

Teooriat asus 1990. aastatel levitama paremäärmuslane David Lane.

Valgete genotsiidi teooria alaliigiks on suure väljavahetamise teooria, mille kohaselt Prantsuse valitsus soodustab etniliste prantslaste väljavahetamist moslemi rahvastikuga.
Mait Agu stipendium

**Mait Agu stipendium** on rahaline preemia, mis asutati Tallinna Ülikooli koreograafia osakonnas 1999. aastal eesmärgiga toetada andekaid üliõpilasi ja tantsuloojaid. Stipendium antakse välja kord aastas 1. oktoobril, Mait Agu sünniaastapäeval.

Stipendium antakse üliõpilasele, vilistlasele või loomingulisele kollektiivile, kes on eelmise õppeaasta jooksul silma paistnud loomingulise või teoreetilise tööga, olnud edukas ja aktiivne õppetöös ning osalenud tantsualastes projektides. Esimestel aastatel kuulusid stipendiumi juurde ka mälestusesemed. Mait Agu stipendiumi väljaandmist toetab Eesti Kultuurkapitali rahvakultuuri sihtkapital.

## Laureaadid
* 1999 Anu Mölder
* 2000 Janek Savolainen
* 2001 Anna-Liisa Lepasepp
* 2002 Karmen Ong
* 2003 Irina Stadnik
* 2004 Külli Roosna
* 2005 Tantsuteater Tee Kuubis
* 2006 Madli Teller ja Janari Kintsiraud
* 2007 Maarja Pärn
* 2008 Mari-Liis Pruul
* 2009 Helena Pihel
* 2010 Maria Uppin
* 2011 Svetlana Grigorjeva ja Hiiumaa TantsuFestival
* 2012 Saile-Johanna Langsepp
* 2013 Eliisa Sokk ja Ene Jakobson
* 2014 Kadi Voitka
* 2015 Jaan Ulst ja Tatjana Romanova
* 2016 Mari-Liis Velberg ja Ülle Toming
* 2017 Jaroslav Galitski ja Virve Kurbel
* 2018 Maarja Eliisabet Roosalu, Aneta Varts, Kerstin Vnukova, Liise-Marie Valgi ja Allar Valge
* 2019 Marta Jamsja ja Maido Saar
* 2020 Angela Arraste ja David Truusa
* 2021 Kalev Järvela ja Anastasia Masalova
* 2023 Elo Unt ja Aneta Varts
* 2023 Roosmarii Sarapuu ja Priit Raud
* 2024 Mart Kangro ja Maarja Tosin

## Viited
Hajastani Hanrajin Herustaõnkeruthjun

**Armeenia Riiklik Televisioon** (armeenia keeles Հայաստանի Հանրային Հեռուստաընկերություն *Hajastani Hanrajin Herustaõnkeruthjun*, **1TV**/**ARMTV**/**AMPTV**/**Armenia 1**) on 1955. aastal asutatud Armeenia rahvuslik avalik-õiguslik televisioon. ARMTV liitus Euroopa Ringhäälingute Liiduga aastal 2005.

## Logode ajalugu

H1 logo.png|1997-2013
Public Television of Armenia logo.jpg|2013–2021


## Vaata ka
* Hajastani Hanrajin Radio

## Välislingid
* 1tv.am
Hajastani Hanrajin Radio

**Armeenia Riiklik Raadio** (armeenia keeles: ***Հայաստանի Հանրային Ռադիո / Hajastani Hanrajin Radio***) on 1926. aastal asutatud Armeenia rahvuslik avalik-õiguslik raadioringhääling. Armeenia Riiklik Raadio liitus Euroopa Ringhäälingute Liiduga aastal 2005.

## Vaata ka
* Hajastani Hanrajin Herustaõnkeruthjun

## Välislingid
* armradio.am
Nawāf al-Aḩmad al-Jābir aş-Şabāḩ

Šeik **Nawāf al-Aḩmad al-Jābir aş-Şabāḩ** (25. juuni 1937 – 16. detsember 2023) oli Kuveidi emiir alates 30. septembrist 2020 kuni surmani. Ta oli 29. septembril 2020 surnud Şabāḩ IV al-Aḩmad al-Jābir aş-Şabāḩi poolvend. Enne oma poolvenna surma oli ta kroonprints.

## Sugupuu

## Viited
Esteban Ocon

**Esteban José Jean-Pierre Ocon-Khelfane** (sündinud 17. septembril 1996 Évreuxs) on prantsuse vormelisõitja.

Ocon on 2014. aasta FIA Euroopa Vormel 3 sarja meister. 2015. aastal tuli ta GP3 sarja meistriks. 

Ocon tegi Vormel 1 debüüdi 2016 hooajal Manor meeskonnas kus ta asendas poole hooaja pealt Rio Haryantot.

2017. hooajaks sõlmis Ocon lepingu Force India meeskonnaga kus ta jätkas ka 2018. aastal. 

2019. hooaja jättis prantslane vahele ning 2020. hooajaks liitus prantslane Renault meeskonnaga, kus ta meeskonnakaaslaseks on Daniel Ricciardo.
The Yellow Book

**The Yellow Book** ('kollane raamat') oli Suurbritannia ajakiri, mis ilmus Londonis aastatel 1894–1897.

The Yellow Book oli 1890. aastatel ilmunud juhtiv Briti ajakiri. Teatud määral esteetika ja dekadentsiga seotud ajakiri sisaldas laias valikus kirjandus- ja kunstiliike, luulet, novelle, esseid, raamatuillustratsioone, portreesid ja maalide reproduktsioone. The Yellow Book erines teistest Suurbritannia perioodilistest väljaannetest selle poolest, et see oli kõvas köites ega sisaldanud reklaame.

Algul andsid ajakirja välja Elkin Mathews ja John Lane ning hiljem John Lane üksi. Toimetaja oli ameeriklane Henry Harland. Ajakirja trükiti kirjastuses The Bodley Head. Ajakirja kaanehind oli viis šillingit.

Väljaande esimene kunstiline toimetaja oli Aubrey Beardsley, kes kujundas selle esimesed kaanepildid ja tegi väljaandesse mitmeid illustratsioone.

## Numbrid
DJVU-vormingus failid 13 ajakirjanumbrist:

The Yellow Book - 01.djvu
The Yellow Book - 02.djvu
The Yellow Book - 03.djvu
The Yellow Book - 04.djvu
The Yellow Book - 05.djvu
The Yellow Book - 06.djvu
The Yellow Book - 07.djvu
The Yellow Book - 08.djvu
The Yellow Book - 09.djvu
The Yellow Book - 10.djvu
The Yellow Book - 11.djvu
The Yellow Book - 12.djvu
The Yellow Book - 13.djvu
Põhjala Vastupanuliikumine

**Põhjala vastupanuliikumine** on Rootsis, Norras, Taanis ja Islandil tegutsev natsionaalsotsialistlik liikumine. Soomes on nende tegevus ülemkohtu otsusega keelatud. 

Rootsis on Põhjala vastupanuliikumine määratletud parteina ja kandideeris 2018. aasta valimistel parlamenti. Liikumise juht on Simon Lindberg.
Boris Johnsoni teine valitsus

Boris Johnsoni teine valitsus oli ametis 16. detsembrist 2019 kuni 6. septembrini 2022.

## Vaata ka
* Boris Johnsoni esimene valitsus
Mait Maameele

**Mait Maameele** (1934. aastani **Mart Eiert**; 24. detsember 1910 Pada vald, Viru-Nigula kihelkond, Virumaa – 1. veebruar 1987 Tartu) oli eesti kunstnik-dekoraator ja karikaturist ning kujutava kunsti kaugõppekursuste ellukutsuja. 

Aastatel 1945–1950 oli talle tribunali otsusel mõistetud viieks aastaks vabadusekaotus, oli Sverdlovski oblastis BogoslovLagi vangilaagris Gulagis.

Pärast vabanemist juhendas 1950.–1960. aastatel Tartus Ametiühingute kultuurimajas ja Tartu Linna Kaubandusvalitsuses kujutava kunsti ringkunstikursuseid ning populariseeris maalimisharrastust. 

Asutas 1953. aastal koos skulptor Endel Tanilooga isetegevusliku skulptuuristuudio. Ta oli Tartu ajalehe Edasi satiirisektsiooni karikaturist. Kujundas ka eksliibriseid.

Mait Maameele on maetud Misso kalmistule Võru maakonnas.

## Tunnustus
* 1958 – Isetegevusliku vabariikliku kujutava kunsti ja tarbekunsti näituse preemia kujutava kunsti alal

## Viited

## Välislingid
*Eesti kommunismiohvrid 1940–1991
Lääne-Harju politseijaoskond

**Lääne-Harju politseijaoskond** asub aadressil Rahumäe tee 6/1, Tallinn. Põhja prefektuuri Lääne-Harju politseijaoskonna tööpiirkonnad on Kristiine, Mustamäe, Haabersti ja Nõmme linnaosad ning 12 Harjumaa omavalitsust Keilast Paldiskini. 

Lääne-Harju politseijaoskond on üks kolmest Põhja prefektuuri territoriaalsest struktuuriüksusest. Teised kaks on Ida-Harju politseijaoskond ja Kesklinna politseijaoskond.

Lääne-Harju politseijaoskonnas töötab ligikaudu 250 inimest, jaoskonna koosseisus on menetlustalitus, patrullitalitus ning teenindustalitus. Samuti kuuluvad jaoskonna koosseisu kolm piirkonnagruppi Mustamäe-Kristiine piirkonnagrupp, Nõmme-Haabersti piirkonnagrupp ja Lääne-Harju piirkonnagrupp, kuhu kuuluvad elanikkonda ja piirkonna asutusi vahetult teenindavad piirkonna- ja noorsoopolitseinikud. 

Lääne-Harju politseijaoskonna teenindustalituse koosseisu kuuluvad ka teenindussaalid, mis asuvad aadressidel Paul Pinna tänav 4 ning A. H. Tammsaare tee 47.

## Välislingid
Lääne-Harju politseijaoskond on esindatud ka 
*Facebookis ning 
*Instagramis.
Frants Tikerpuu

**Frants Tikerpuu** (sündinud 6. juunil 1997 Pärnus) on eesti laulja, pianist ja helilooja.

Aastatel 2004–2011 õppis Pärnu Muusikakoolis klassikalise klaveri erialal, juhendajaks Imbi Haugas. 

Aastatel 2016–2019 õppis Balti Filmi- ja Meediakoolis "Integreeritud kunsti, muusika ja multimeedia erialal".

* Osalenud vabariiklikel ja rahvusvahelistel konkurssidel ning võitnud mitmeid hinnalisi kohti.
* Osalenud paralleelselt õpingutele muusikakoolis regulaarselt prof Dr h.c. Arbo Valdma pianistide meistrikursustel.
* Osalenud seitsmel korral rahvusvahelisel klaveri suve- ja talveuniversiteedil.
* Osales konkursil Eesti Laul 2025.
Šilling

**Šilling** on ajalooline münt ja rahaühik. Seda raha on varem kasutatud Austrias ja Suurbritannias, Austraalias, Uus-Meremaa ja teiste Briti Rahvaste Ühenduse riikides.

Sõna *šilling* pärineb vanainglise keelest, kus *scilling* tähendab "kahekümnendat naela" – üks šilling oli 1/20 naela, mis jagati omakorda 12 penniks (inglise keeles *penny*). Šillingeid vermiti Suurbritannias kuni 1970. aastani ja nad olid pärast kümnendsüsteemis rahale üleminekut käibel koos uute viiepenniste müntidega kuni 1990. aastani.  

Kuid praegu kasutatakse šillingit valuutana veel mõnes Ida-Aafrika riigis: Keenias, Tansaanias, Ugandas, Somaalias ja Somaalimaal. Lisaks kavatseb Ida-Aafrika Ühendus käibele võtta ka oma Ida-Aafrika šillingi.

## Vaata ka
* Gini
2020. aasta Mägi-Karabahhi konflikt

**2020. aasta Mägi-Karabahhi konflikt** oli konflikt Aserbaidžaani ja Armeenia relvajõudude vahel Mägi-Karabahhis, osa pikaajalisest Mägi-Karabahhi konfliktist. Kokkupõrked algasid 27. septembri hommikul 2020 Mägi-Karabahhi kontaktipiiril. Mõlemad pooled on teatanud hukkunutest nii sõjaväelaste kui tsiviilisikute seas. Armeenia ja tunnustamata Mägi-Karabahhi vabariik kehtestasid kaitseseisukorra ja üldmobilisatsiooni, Aserbaidžaan kaitseseisukorra ja keelutunni. 28. septembril teatas Aserbaidžaan osalisest mobilisatsioonist. ÜRO mõistis konflikti tugevalt hukka ning kutsus mõlemaid osapooli üles pingeid maandama ja rahumeelseid kõnelusi alustama.

10. novembril 2020 jõustus relvarahulepe. Selleks ajaks oli sõjategevuse käigus hukkunud vähemalt 1300 inimest. 

## Viited

## Välislingid
* Armenia-Azerbaijan conflict: Azerbaijan president vows to fight, BBC News, 30. september 2020
* Nagorno-Karabakh: Armenia and Azerbaijan shaky ceasefire in force, BBC News, 10. oktoober 2020
* Neil Hauer, Nagorno-Karabakh: Sirens, shelling and shelters in Stepanakert, Al-Jazīrah, 16. oktoober 2020
* Sebastien Roblin, What Open Source Evidence Tells Us About The Nagorno-Karabakh War, Forbes, 23. oktoober 2020
* Christopher Giles ja Upasana Bhat, Nagorno-Karabakh: The Armenian-Azeri 'information wars', BBC News, 26. oktoober 2020
* "Geopoliitika ekspert: Karabahhi konflikti suurim kaotaja on Venemaa" ERR, 12. november 2020
Johannes Kangro

**Johannes Kangro** (10. oktoober 1921 Maidla vald, Aidu-Liiva küla – 12. november 1998) oli eesti kunstnik, karikaturist, ajakirjanik ja ühiskondliku elu tegelane.

Johannes Kangro õppis aastatel 1929–1933 Aidu algkoolis, 1933–1935 Maidla algkoolis ja 1935–1936 Lüganuse täien­duskoolis. Tema loomupärane kunstnikuanne aval­dus juba 16-aastaselt, kui ilmusid tema esimesed šaržid avaliku elu tegelastest ajalehes Virumaa Teataja. 17-aastaselt sai ta I auhinna ajakirja Tõu­sev Noorus kirjatööde võistlusel. Edaspidi oli ta nende väljaannete aktiivne kaastööline, eriti satiiriliste pildiseeriate joonistajana. 1939. aastal valiti ta Savala noorteühin­gu juhatuse esimeheks, kuid maanoorte ringi töö katkestas 1940. aasta juunipööre.

Sõja alguses oli ta metsa­vend, seejärel astus Omakaitsesse, teenis Piirivalves ja lõpuks teenis 20. eesti diviisis, kus osales sõjas alates Sinimägedest kuni Saksamaani ja sai ka rindel haavata. Sõja lõppedes koduteel sattus ta koos paljude teistega tšehhide kätte, kus huk­kus palju kaaslasi. Kangrol õnnestus küll sealt eluga pääseda, kuid järgnesid vangilaagriaastad. Algul Saksamaal ning hiljem Venemaal Vorkuta koonduslaagri söekaevanduses, kust vabanes 1946. aastal. 

1949. aastal sai temast Maidla kolhoosi raamatupidaja ja sporditöö organisaator. Temast kujunes Kiviõli ümbruse spordielu hing ja spordiühingu Jõud spordielu korraldaja. Ta andis koos hilisema Tallinna linnapea Ivar Kallioniga välja satiirilehte Nõges, juhendas Kiviõli Pio­neeride Maja kunstiringi ja õpetas Maidla lastele joonistamist. Samuti oli ta suur eksliibristehuviline, tema alga­tusel asutati 1976. aastal Kohtla-Järve Eks­liibrise Klubi.

Ajakirjanikuna kirjutas ta kohalikele ajalehtedele. Tema toimetada oli ka ajalehe Leninlik Lipp rubriik "Koduradadel", kus kirjutas peamiselt kohalikust kultuurielust, kodukandi ajaloost, muinsuskaitsest ja päevasündmus­test koos tema enda illustratsioonidega (linoollõiked, sulejoonistused jne). Tema karikatuure avaldati veel teisteski väljaannetes.

1987. aastal oli ta Eesti Muinsuskaitse Seltsi asutava kogu liige. Ta oli ka kauaaegne Põlevkivimuuseumi kodu-uurimisringi esimees ja kroonik.

Johannes Kangro suri 12. novembril 1998 ja ta on maetud Lüganuse kalmistule.

## Tunnustus
*Spordiühing Jõud auliige

## Viited

## Välislingid
*Haud Lüganuse kalmistul
Termoplastsus

**Termoplastsus** on plastmaterjali omadus muutuda teatud kuumutamistemperatuuril voolavaks ja pärast jahutamist taas tahkeks. See protsess on pöörduv, kusjuures materjali omadused oluliselt ei muutu. Termoplastsed materjalid on hõlpsalt töödeldavad ja vormitavad mitmesugusteks toodeteks (näiteks kileks) ja esemeteks.

Termoplastid on näiteks polükarbonaat (PC), polüetüleentereftalaat (PET), polüeteen (PE), polüpropeen (PP), polüstüreen (PS), polüvinüülkloriid (PVC), akrüülnitriil-butadien-stürool (ABS), polüamiid (PA), polümetüülmetakrülaat (PMMA). Kõige kauem tuntud termoplast on tselluloid, tänapäeval kasutatakse kõige rohkem polüeteeni ja polüpropeeni.

## Vaata ka
* Termoreaktiiv

## Viited
Optibet

**Optibet** on spordiennustuse, internetikasiino ja muude osavusmängude teenust osutav ettevõte. Ettevõte asutati 1999. aastal Lätis, kuid nimi Optibet toodi turule alles 2008. aastal – pärast seda, kui 2007. aastal oli ettevõtte ostnud Redbet Holding AB. Optibet kuulub Enlabs AB gruppi. 

## Optibet Eesti

Optiwin OÜ sai litsentsi Eesti turul tegutsemiseks 2013. aastal. Optibeti bränd sisenes Eesti turule 2014. aastal Nordic Leisure AB tütarettevõttena.

Optibet pakub selliseid tooteid ja teenuseid nagu spordiennustus, kasiino, pokker, *live*-kasiino, reaalajas ennustamine ja reaalajas mängude vaatamine.

## Enlabs AB (Optibet emaettevõte)

Redbet Ltd asutati Inglismaal 2002. aastal. 

2006. aastal omandas Redbet Holding AB kõik Redbet Ltd aktsiad.

2007. aastal omandas Redbet Holding AB SIA Teletoto, mis hiljem nimetati ümber SIA Optibetiks. Lisaks omandati Pullman Gaming NV, millele kuulusid brändid Gold Club Casino, Gold Club Games ja TotalPoker.

2009. aastal saadi Malta litsents ning redbet.com ja whitebet.com viidi Inglismaalt üle Maltale.

2012. aastal muutis Redbet Holding AS ettevõtte nime Nordic Leisure AB-ks.

2013. aastal otsustas Nordic Leisure AB müüa Redbet Gaming Ltd ning kõik tegevused liideti tütarettevõttega Lifland Gaming AB, mis juhtis kahte kaubamärki – Optibet ja GoldClubCasino. Kontorid olid kolmes riigis: Eestis, Lätis ja Maltal.

2017. aastal osteti Leedu operaator Baltic Bet, sellega oli Nordic Leisure AB-l litsentseeritud operaatorid kõigis kolmes Balti riigis.

2018. aastal muutis Nordic Leisure AB oma nime Enlabs AB-ks. Optibeti bränd hakkas tegutsema ka Leedu turul.

## Sponsorlus
Optibet on sponsorina toetanud järgmisi Eesti spordiklubisid ja -ettevõtmisi:

* Nõmme Kalju jalgpalliklubi
* BC Kalev/Cramo
* HC Kehra
* Optibet Rahvaliiga
* Eesti võrkpallikoondis (mehed ja naised)

## Auhinnad
* 2019 – parim online kasiino Baltikumis (MBGS) 

* 2020 – parim klienditugi Baltikumis (MGBS) 

## Viited


## Välislingid
* Optibeti koduleht
Sotsialismi Tee (Jõhvi)

**Sotsialismi Tee** *: EKP Kohtla-Järve Linnakomitee ja Kohtla-Järve TSN häälekandja*, oli aastatel 1949–1960 Jõhvis (Ida-Virumaal) ilmunud ajaleht.

Esiknumber ilmus 20. oktoobril 1949. Ajalehte anti välja kolm korda nädalas kuni 20. oktoobrini 1960.

Väljaandja oli EKP Kohtla-Järve Linnakomitee ja Kohtla-Järve Töörahva Saadikute Nõukogu.

Ajaleht ilmus ka vene keelde tõlgituna kui "Путь Социализма".

Ilmusid ka lisad:

* Tehnilise Progressi eest : ENSV Teaduslik-Tehnilise Mäeühingu, trusti "Eesti Põlevkivi" ja ajalehe "Sotsialismi Tee" väljaanne (1960, nr 1) ;
* Jõhvi rajooni põllumajanduse alal töötajate sotsialistliku võistluse bülletään (1954–1957, 1959–1960)

Pärast ühendamist ajalehega Kaevur jätkas pealkirjaga Leninlik Lipp (1. november 1960–1990).

## Viited
Ristamine

**Ristamine** on loomade ja taimede aretamisvõte, mille puhul genotüübilt erinevate isendite sugurakud ühendatakse sügoodiks.

Ristamise eesmärk on tõu- ja sordiaretuses parandada või täiustada olemasolevaid tõuge ja sorte ning kujundada uusi või saada tarberistlusega produktiivtaimi ja -loomi.

Ristamine vanemate vahel, kes erinevad üksteisest vaid ühe geenipaari poolest või kus vaadeldakse vaid üht tunnuspaari, on monohübriidne ristamine.

Ristamine, kus vanemvormid erinevad teineteisest kahe tunnuse (tunnuspaari) poolest, õieti kahe geenipaari poolest, on dihübriidne ristamine.

Looma- ja taimeliikide, -rasside, -varieteetide jne omavahelist ristamist nimetatakse hübriidimiseks.
Pildiprogramm

**Pildiprogramm** tähendab kunstiajaloos üksikkunstiteoste temaatilist korraldatust suuremaks tsükliks mingi lähteidee alusel. Selleks lähteideeks võib olla mingi isiku, näiteks mõne piiblitegelase, pühaku, valitseja või muu ajaloolise isiku elukäik, mõni allegooriline teemakogum nagu kaunid kunstid või vabade kunstid, voorused või ka aastaajad aastaringis, kristlikus ikonograafias ka lunastusõpetus, usutunnistus, sakramendid või roosipärg.

Pildiprogrammi võivad moodustada näiteks kirikuhoone välisarhitektuuri või selle osa, nagu fassaadi või portaali dekoori skulptuurkaunistused, kirikute interjööris moodustavad seinamaalingud või -mosaiigid sageli suurema terviku, mis omakorda võib haakuda ka pühakoja kapiteelide dekooriga ja muu dekoratiivskulptuuriga, altari retaabli kujunduses võivad ühtsesse programmi koondatud olla altari keskosa ja tiibade maalingud ning neid raamivad skulptuurkaunistused, samuti võivad programmilise tervikuna olla kujundatud kiriku sisustuse osad, nagu nikerdustega ja maalingutega kirikupingid, kantsel koos kõlakatusega, väärid ja oreliprospekt.

Kujutiste järjestamisel ja kõrvutamisel võib olla aluseks võetud süžeede ajaline järgnevus, aga ka sümboolsed analoogiad või vastandused. Pildiprogrammi terviku mõistmine annab enamasti kätte võtme iga programmis leiduva üksikteose mõtestamiseks.

## Vaata ka
* Ikonograafia

## Viited

## Kirjandus
* M. Koppel. Tallinna Püha hõimkonna altariretaabel. Algsest pildiprogrammist Püha Anna kultuse ja Madalmaade kunstiproduktsiooni taustal. Magistritöö. Tartu 2006
* K. Markus. Taimdekoori tähendusest vara- ja kõrggooti katedraalis. Bakalaureusetöö. Tartu 2017
* A. Mänd. Kes on kes Niguliste kiriku peaaltari retaablil. – Kunstiteaduslikke Uurimusi, 1−2 (18), 2009, lk 7−34
Fahle linnak

**Fahle linnak** on Tallinnas arendamisel olev ärilinnak. See asub Kesklinna linnaosas Tartu maantee, Peterburi maantee ja Järvevana tee sõlmpunktis, endise tselluloosi- ja paberivabriku tööstuskvartalis.

Kvartalit arendab Fausto Capital ning selle sisearhitektuurse osa kujundab LUMIA arhitektuuribüroo.

Fahle linnakus tegutsevad teiste seas sellised ettevõtted nagu AS Postimees Grupp, Apollo Grupp, Magnum Medical, Stora Enso, Kaanon kinnisvara, Miele, Eesti Töötukassa karjäärikeskus, Finestmedia, Askend, Argentiina restoran, Workland, Tallinn Art Space, Betsson, HairEd Studio, Kuusk OÜ, Callisto PR jt.

Fausto Capital pälvis Fahle linnaku rajamise eest Eesti Kinnisvarafirmade Liidu auhinna "Kinnisvarategu 2020".

Fahle galeriitänava avalik ruum on inimkeskne. Kvartali sees on majadevaheline ruum jalakäijate päralt. Tänavate ja väljakute disainis on lisaks konteinerhaljastusele kõrghaljastust, et luua roheline vaheruum kogu kvartalis. Katusega kaetud aatriumid ja galeriid on lopsakalt rohelised, konteinerites põõsad, puud ja ronitaimed.

## Ajalugu
Kvartali moodustavad aastatel 1909–1913 valminud paekivist fassaadidega muinsuskaitsealused hooned, mille autor on Jacques Rosenbaum. Fahle kvartal kerkib Tallinna tööstuse hälliks olnud ning tänapäeval maa alla suletud Härjapea jõe kaldale. Selle kitsa kiirevoolulise jõe kallastele rajati keskajal rida vesiveskeid, millest kasvasid välja pealinna vanimad tehased ja vabrikud. Juba Rootsi ajal asus sealkandis Eesti vanim paberiveski. Paberitööstus sai piirkonnas taas hoo sisse 19. sajandil. Fahle kvartali ajaloolised paekivihooned on mälestus tööstusrevolutsiooni päevil 19. sajandi lõpus ja 20. sajandi alguses rajatud tselluloosi- ja paberivabrikust. Toona juhtis sealset tööstust direktorina Emil Fahle. Nüüdisajal hoitakse Fahle kvartalis seda uhket tööstusarhitektuuri pärandit ja antakse ajaloolistele hoonetele uus, tänapäevane sisu.

## Vaata ka
* Fahle maja

## Viited

## Välislingid
* Fahle Park
* "Kunagise Fahle katlamaja korstnast Tallinnas saab vaatetorn" ERR, 31. märts 2021
* "Fahle Pargi ala Tallinnas saab uued ligipääsuteed ja trassid" ERR, 6. mai 2021
Daršana

Daršana (sanskriti keeles *darśana* ‘nägemine’; paali keeles *dassana*) on hinduismis kuue klassikalise koolkonna üldnimetus, samuti tähendab see õpetaja (sanskriti keeles *guru*) kuulajaskonda.

## Kuus koolkonda

Hinduismi kuus klassikalist koolkonda (sanskriti keeles *ṣaḍdarśana*) on järgmised: 

# saankhja,
# njaaja,
# vaišešika,
# jooga,
# mimaansa,
# vedaanta.

## Budism

Mahajaana budismi joogatšaara koolkonnas on daršana ‘nägemise tee’ (sanskriti keeles *darśanamārga*), mis tähendab tegelikkuse tõelist nägemist ehk tühjuse mõistmist. Sellel teel vabanetakse valedest vaadetest (sanskriti keeles *dṛṣṭi*).
Feldmarssal-leitnant

**Feldmarssal-leitnant** (saksa keeles *Feldmarschallleutnant, Feldmarschall-Leutnant*, rootsi keeles *fältmarskalklöjtnant*) oli sõjaväeline auaste mitme riigi sõjaväes.

## Austria ja Austria-Ungari

Austria sõjaväes oli feldmarssal-leitnandi auaste kõrgem kindralmajorist ja madalam täiskindralist (jalaväekindral, ratsaväekindral, feldzeugmeister).

## Rootsi
Rootsi sõjaväes kehtestati feldmarssal-leitnandi auaste 1648. aastal. See oli kõrgem täiskindralist ja madalam feldmarssalist. Auaste oli kasutusel XVIII sajandi alguseni.

### Feldmarssal-leitnandid 1648−1677

## Vaata ka
*Kindralfeldmarssal-leitnant
Ike Barinholtz

**Isaac** "**Ike**" **Barinholtz** (sündinud 18. veebruaril 1977 Rogers Parkis) on Ameerika Ühendriikide näitleja.

## Välislingid
*
Saku II raudteepeatus

Saku II raudteepeatus asub Saku valla territooriumil Saku aleviku ligidal. Saku II raudteepeatus on kasutuses ainult Rail Balticu kohaliku rongiliikluse teenindamiseks. Asukoht on veel täpsustamisel.

## Vaata ka
*Rail Baltic
Pääbo

**Pääbo** on eesti perekonnanimi.
## Nime kandjaid
* Maire-Ilon Pääbo (sündinud 1930), eesti päritolu rootsi kunstnik ja illustraator
* Maks Pääbo (1905–1986), eesti tehnikateadlane
* Nigul Pääbo (1895–1981), eesti politseinik
* Svante Pääbo (sündinud 1955), eesti juurtega rootsi geneetik
* Vida Pääbo-Juse (1907–1990), eesti maali- ja tekstiilikunstnik
## Viited
Matias Aires

**Matias Aires Ramos da Silva de Eça** (27. märts 1705 São Paulo – 10. detsember 1763 Lissabon) oli koloniaal-Brasiilias sündinud Portugali filosoof ja literaat. 

Ta kirjutas teoseid prantsuse ja ladina keeles ning oli ka ladina klassika tõlk. Paljud peavad seda 18. sajandi portugali keelefilosoofia suurimaks nimeks.

Matias Aires oli ABLi esimehe number 6 patroon. See õnnestus Guerra Junqueirol aastal 1898. Ta oli ka Academia Paulista de Letrase koha nr 3 patroon, keda peeti esimeseks Brasiilia filosoofiks.

## Isiklikku
Tema õde Teresa Margarida da Silva e Orta (1711–1793) oli portugali kirjanik.

## Viited
Mario Gavranović

**Mario Gavranović** (sündinud 24. novembril 1989 Luganos) on Horvaatia päritolu Šveitsi jalgpallur, kes mängib ründajana Türgi kõrgliiga klubis Kayserispor ja Šveitsi jalgpallikoondises.

Ta alustas klubikarjääri 2006. aastal kodulinna klubis Lugano. Enne Saksamaale siirdumist mängis ta veel samuti Šveitsi klubides Yverdon-Sport ja Neuchâtel Xamax.

2010. aasta veebruaris liitus ta Saksamaa kõrgliiga klubiga Schalke 04. UEFA Meistrite Liiga hooaja 2010–2011 kaheksandikfinaalis 9. märtsil 2011 lõi ta värava Valencia vastu. Hooajal 2011–2012 mängis ta Schalkest laenul Mainzis.

2012. aastal naasis Gavranović Šveitsi, liitudes FC Zürichiga. Aastatel 2014 ja 2016 võitis ta Zürichiga Šveitsi karika.

2016. aastal siirdus ta Horvaatia kõrgliigasse, liitudes HNK Rijekaga. Hooajal 2016–17 tuli ta klubiga Horvaatia meistriks ja võitis lisaks karikavõistlused.

2018. aasta jaanuaris sõlmis ta kolmeaastase lepingu Horvaatia kõrgliiga klubiga Zagrebi Dinamo. Aastatel 2018–2021 tuli ta klubiga neljal hooajal järjest Horvaatia meistriks.

2021. aasta augustis sõlmis ta kaheaastase lepingu Kayserisporiga.

2011. aastal võitis Gavranović Šveitsi kuni 21-aastaste koondisega Euroopa omavanuste meistrivõistlustel hõbemedali. Šveitsi jalgpallikoondises tegi ta debüüdi 26. märtsil 2011 EM-i valikmängus Bulgaaria vastu. Koondisekarjääri kaks esimest väravat lõi ta 15. augustil 2012 sõprusmängus Horvaatia vastu. Ta on kuulunud Šveitsi koondisse 2014. ja 2018. aasta maailmameistrivõistlustel ning 2021. aasta Euroopa meistrivõistlustel.

## Saavutused
;Schalke 04
*DFB-Pokal: 2010–11
;FC Zürich
*Šveitsi karikas: 2013–14, 2015–16
;HNK Rijeka
*Horvaatia liiga: 2016–17
*Horvaatia karikas: 2016–17
;Zagrebi Dinamo
*Horvaatia liiga: 2017–18, 2018–19, 2019–20, 2020–21
*Horvaatia karikas: 2017–18, 2020–21
*Horvaatia superkarikas: 2019

## Viited
Olga Pogodina-Kuzmina

**Olga Pogodina-Kuzmina** (vene keeles *Ольга Леонидовна Погодина-Кузмина*; sündinud 11. novembril 1969 Kemerovo oblastis) on vene kirjanik, dramaturg, stsenarist ja teatriteadlane.

Ta on sündinud 1969. aastal Kemerovo oblastis ühes väikeses kaubanduslinnas. Kolmandast eluaastast elas ta Leningradis. Ta on lõpetanud Peterburi Riikliku Teatriakadeemia teatriteaduse erialal.

Tema teoste järgi on tehtud teatrilavastusi Moskvas, Petroskois, Magadanis, Amuuri-äärses Komsomolskis ja teistes linnades. Tema teoste järgi on tehtud ka filme.

Tema teostest on eesti keeles ilmunud romaan "Uraan": vene keeles 2019. aastal, eesti keeles 2020. aastal sarjas "Punane raamat" (tõlkija Erle Nõmm). Romaani tegevus toimub 1950. aastatel Sillamäel.

Toetas avalikult Venemaa invasiooni Ukrainasse.
Arijan Ademi

**Arijan Ademi** (makedoonia keeles Аријан Адеми; sündinud 29. mail 1991 Šibenikis) on Põhja-Makedoonia-Horvaatia jalgpallur, kes mängib kaitsva poolkaitsjana Horvaatia kõrgliiga klubis Zagrebi Dinamo ja Põhja-Makedoonia jalgpallikoondises. Ta on klubi meeskonna kapten.

Ta alustas klubikarjääri kodulinna klubis HNK Šibenik, mille koosseis debüteeris Horvaatia kõrgliigas hooajal 2007–08.

2010. aastal liitus ta Zagrebi Dinamoga. Ta on klubiga tulnud kaheksa korda Horvaatia meistriks, võitnud neli korda Horvaatia karikavõistlused ja kaks korda Horvaatia superkarika.

Ademi mängis Horvaatia noortekoondisetes ja 2013. aastal kolm mängu Horvaatia jalgpallikoondises. Pärast seda, kui ta jäeti välja 2014. aasta maailmameistrivõistlustel osalevast Horvaatia koondisest, otsustas ta hakata koondises esindama Põhja-Makedooniat. Põhja-Makedoonia koondises tegi ta debüüdi 9. oktoobril 2014 EM-i valikmängus Luksemburgi vastu. Esimese koondisevärava lõi ta 14. juunil 2015 EM-i valikmängus Slovakkia vastu.

2015. aastal määrati talle dopingu kasutamise eest nelja-aastane võistluskeeld, kuid see lühendati lõpuks kahe aasta peale.

## Saavutused
;Šibenik
*Horvaata karikas (1): Teine koht 2009–10
;Zagrebi Dinamo
*Horvaatia liiga (8): 2010–11, 2011–12, 2012–13, 2013–14, 2014–15, 2015–16, 2017–18, 2018–19
*Horvaata karikas (4): 2010–11, 2011–12, 2014–15, 2017–18
*Horvaatia superkarikas (2): 2013, 2019

## Viited
Sõmon Petljura tänav (Kiiev)

**Sõmon Petljura tänav** (ukraina keeles Вулиця Симона Петлюри) on Sõmon Petljura järgi nimetatud tänav Ukraina pealinnas Kiievis.
Rob Klinkhammer

**Robert Klinkhammer** (sündinud 12. augustil 1986 Lethbridge'is Alberta provintsis) on Kanada jäähokimängija, kes mängib KHL-i klubis Moskva Dinamo ründajana vasakäärel.

Aastatel 2003–2007 mängis ta Wester Hockey League'is. 2007. aastal liitus ta American Hockey League'i klubiga Norfolk Admirals, kus mängis ühe hooaja. Seejärel liitus ta Rockford IceHogsiga, kus mängis kolm hooaega.

NHL-is tegi Klinkhammer debüüdi Chicago Blackhawksi ridades 10. detsembril 2010 mängus Dallas Starsi vastu, kuid see jäi tema ainsaks mänguks Blackhawksis. 2011. aasta detsembris liitus ta Ottawa Senatorsiga. NHL-is on ta mänginud veel Phoenix/Arizona Coyotesis, Pittsburgh Penguinsis ja Edmonton Oilersis.

Alates 2016. aastast on Klinkhammer mänginud KHL-is. Esimesel kahel hooajal mängis ta Minski Dinamos. Hooaja 2017–18 esimeses poolese liitus ta Kaasani Ak Barsiga. Samal hooajal võitis ta klubiga Gagarini karika. Finaalseerias alistati mängudega 4:1 Moskva CSKA. Finaalseeria viimases viiendas mängus võitis lõi Klinkhammer Barsi võiduvärava. Hooajal 2019–20 mängis ta Omski Avangardis, seejärel naasis üheks hooajaks Minski Dinamosse. 2021. aasta juulis sõlmis ta üheaastase lepingu Moskva Dinamoga.

2018. aasta taliolümpiamängudel võitis Klinkhammer Kanada jäähokikoondise koosseisus pronksmedali.

## Välislingid
* Robin Klinkhammer KHL.ru lehel
* Robin Klinkhammer NHL.com lehel
* Robin Klinkhammer hockeydb.com lehel
Vedaanta

**Vedaanta** (sanskriti keeles वेदान्त, *vedānta*, ‘veedade lõpp’) on veedade autoriteeti tunnistava hinduistliku filosoofia peasuund, üks kuuest koolkonnast ehk daršanast.

Vedaanta ideid väljendavad upanišadid, "Bhagavadgītā" ja Bādarājana *Brahmasūtra*. Nendele teostele on paljud india õpetlased hiljem kirjutanud hulgaliselt kommentaare. 

## Alamkoolkonnad

Vedaanta tuntumad alamkoolkonnad on järgmised.

* *[[Advaita]]* ('mittekahesus') ehk advaita vedaanta on kõige tuntum alamkoolkond, mille olulisemad õpetajad olid Gaudapada (u 500. a) ja Adi Shankaracharya (8. sajandist) ning uuemal ajal Swami Vivekananda ja Ramakrishna Paramahamsa. Nimetus *"advaita"* viitab aatmani ja brahmani samasusele. 
* *Bhedabheda* ('erinev-mitteerinev') on alates 7. sajandist või isegi juba 4. sajandist kestnud višnuistlik traditsioon või koolkondade rühm, mille kohaselt inimene 'ise' ehk *jīvatman* on brahmanist nii erinev kui ka mitteerinev.
** *Dvaitādvaita* ('kahesus-mittekahesus') või *svabhavikabhedabheda* on 7. sajandil Nimbārka rajatud õpetus, mis arendas *bhedabheda* ideid edasi. Selle kohaselt on brahman, hing (*chit*) ja mateeria (*achit*) ühe ja sama tegelikkuse avaldumised. Brahman on kontrollija (*niyanta*), hing on tajuja (*bhokta*) ja materiaalne maailm ehk universum on tajumise objekt (*bhogya*). Brahman on Krišna, ülim allikas, kõikteadja, kõikvõimas ja igavene.
** *Achintya Bheda Abheda* ('käsitamatult erinev-mitteerinev') on 16. sajandil Chaitanya Mahaprabhu rajatud Gaudiya-višnuistlik koolkond, mille kohaselt on loomise ja looja (Krišna) ning Jumala ja tema energiate suhted käsitamatud.
* *Vishishtadvaita* ('üheselt mittekahene') on 12. sajandist Nathamuni, Yāmuna ja Ramanuja õpetuste alusel kestnud višnuistlik koolkond, mille kohaselt on brahman ainus reaalsus ning kõik on vaid brahmani lugematud ilmingud. 
** *Akshar-Purushottam Darshan* on 19. sajandil Swaminarayani õpetustel rajanev suund, filosoofilises mõttes lähedane Ramanuja Vishishtadvaitale, kuid märksa detailsem. 2018. aastal tunnistas 17. Sanskriti maailmakongress, et Purushottam Darshan on iseseisev vedaanta traditsioon.
* *Dvaita* ('kahesus') on 13. sajandil Madhvacharya rajatud višnuistlik koolkond, mille kohaselt on aatman ja brahman (kui Višnu) täiesti erinevad. Brahman on universumi looja, kõikteadja ja kõikvõimas ning eraldi hingedest ja mateeriast. Individuaalne hing peab tundma tõmmet ja armastust ning alistuma täieliku pühendumusega Višnule, kes ainsana saab teda lunastada.
* *Suddhadvaita* ('puhas mittekahesus) on 16. sajandil Vallabha rajatud višnuistlik koolkond, mille kohaselt on kogu universum reaalne ning brahman avaldub Krišnana. Ontoloogiliselt sarnaneb see advaitaga, kuid empiirilist maailma peetakse brahmani avaldumiseks, mitte sellest eraldi olevaks. Kõik, igaüks, igal pool – hing või keha, elus või elutu – on igavene Krišna, kelle juurde leiab tee läbi pühendumuse (*bhakti*).

## Viited
Linbacka

**Linbacka** on küngas Ruhnu saare põhjaosas, mis asub Ruhnu küla keskusest linnulennult veidi enam kui kilomeetri kaugusel põhjaloodes. Künka kõrgeim tipp on 12,8 meetrit. Künka Litoriinamere setetesse on rajatud Linbacka kruusakarjäär.

Linbacka piirkonnas asus üks osa ruhnurootslaste kartulipõlde (mis asusid eri paikades üle saare). On teada, et üks osa Korsi talu (*Koors*) kartulimaid asus "üleval Linbackal" (*opa Līnbacka*).

## Varasem asustus
Linbacka künkal asus 9.–11. sajandini viikingiaegne püsiasustusega küla. Selle muinasaegse asulakoha avastas arheoloog Marge Konsa. Arheoloogide andmetel küttisid selleaegsed ruhnlased hülgeid, olid meresõitjad ja harisid ka põldu. Avastatud rannaküla elanikud elasid saarel aasta läbi. Tänapäeval asub Linbacka küngas merest mitmesaja meetri kaugusel, kuid viikingiajal ulatus sadamakohaks sobilik abajas seal asunud külani. Lisaks toidujäätmetele (hüljeste ja muude loomade luud) leidsid arheoloogid asulakohast ka savinõude kilde.

## Viited
Kohtla-Järve Gümnaasium

**Kohtla-Järve Gümnaasium** on riigigümnaasium Kohtla-Järvel.

Riigigümnaasium asutati haridus- ja teadusministri käskkirjaga 17. mail 2018. Kohtla-Järvel suleti seoses uue riigigümnaasiumi avamisega kolm gümnaasiumit. Kooli õppekeel on eesti keel. Osaliselt venekeelne õpe tagati avamisest kahe aasta jooksul vaid kahest suletud kakskeelse õppekavaga gümnaasiumist 11. ja 12. klassi üle tulnud õpilastele.

Koolihoone ehitati liginullenergiahoonena, seda haldab Riigi Kinnisvara AS. AS Nordecon alustas uue riigigümnaasiumi hoone ehitamist 2019. aasta jaanuaris, koos sisustusega maksis uus koolimaja 5,5 miljonit eurot.

Kool avati 1. septembril 2019, koolis alustas õppimist 323 õpilast. Avaaktusel õnnistati kooli lipp. Direktorina hakkas tööle Hendrik Agur.

Kooli hümni "Tulevik algab siin" sõnad on kirjutanud Aapo Ilves ja muusika Lilian Reinmets (kooli õppe- ja arendusjuht ja muusikaõpetaja).

## Skandaalid
 
* Hannes Võrno lahkus tüliga töölt Kohtla-Järve gümnaasiumis, süüdistab kooli sundvaktsineerimises 
* Kohtla-Järve gümnaasium on hädas: noored lubavad enda nakkusohutust kontrollida, aga müüvad koroonatestid hoopis maha 

## Viited

## Välislingid
*Kooli koduleht
*Kohtla-Järve Gümnaasium kaardil
Kévin Théophile-Catherine

**Kévin Théophile-Catherine** (sündinud 28. oktoobril 1989 Saint-Brieucis) on Prantsusmaa jalgpallur, kes mängib kaitsjana Horvaatia kõrgliiga klubis Zagrebi Dinamo.

Ta alustas klubikarjääri Prantsusmaa klubis Rennesi Stade, mille meeskonnas debüteeris 2009. aastal Prantsusmaa kõrgliigas. Rennes'i põhikoosseisu murdis ta hooajal 2010–11.

2013. aastal liitus ta Inglismaa kõrgliiga klubiga Cardiff City. Hooajal 2014–2015 mängis ta Cardiff Cityst laenul Prantsusmaa kõrgliiga klubis Saint-Étienne. 2015. aasta juunis sõlmis ta Saint-Étienne'iga püsiva lepingu.

2018. aasta juunis sõlmis ta kolmeaastase lepingu Zagrebi Dinamoga. Hooaegadel 2018–19 ja 2019–20 on ta klubiga tulnud Horvaatia meistriks. 2020. aasta juunis pikendas ta klubiga lepingut kolme aasta võrra.

Théophile-Catherine on kuulunud Prantsusmaa kuni 20- ja kuni 21-aastaste koondisse.

## Saavutused
;Zagrebi Dinamo
*1. HNL: 2018–19, 2019–20
*Horvaatia superkarikas: 2019

## Välislingid
Stanislav Galijev

**Stanislav Sergejevitš Galijev** (vene keeles Станислав Сергеевич Галиев; sündinud 17. jaanuaril 1992 Moskvas) on Venemaa jäähokimängija, kes mängib KHL-i klubis Moskva Dinamo mängijad ründajana paremäärel.

Hooajal 2008–09 mängis ta United States Hockey League'i klubis Indiana Ice, kellega ta võitis 2009. aastal Clark Cup'i. Aastatel 2009–2012 mängis ta kolm hooaega Quebec Major Junior Hockey League'i klubis Saint John Sea Dogs. 2011. aastal võitis ta klubiga Memorial Cup.

2010. aastal valis Washington Capitals ta NHL-i ''draft''is 96. valikuna. NHL-is debüteeris ta Capitalsi meeskonnas 8. aprillil 2015 mängus Boston Bruinsi vastu. Esimese värava lõi ta NHL-is kolm päeva hiljem põhihooaja viimases mängus New York Rangersi vastu. Aastatel 2012–2017 mängis ta põhiliselt Capitalsi noorteklubides Hershey Bears American Hockey League'is ja Reading Royals ECHL-is. 2013. aastal võitis ta Royalsiga Kelly Cup'i.

Kuna Galijev ei suutnud Põhja-Ameerikas läbimurret teha, siirdus ta 2017. aasta juulis KHL-i, liitudes Kaasani AK Barsiga. 2018. aastal võitis ta klubiga Gagarini karika. Hooaja 2017–18 väljalangemismängudes oli ta 10 väravaga suurim väravakütt. 2021. aasta mais sõlmis ta kaheaastase lepingu Moskva Dinamoga.

## Välislingid
* Stanislav Galijev KHL.ru lehel
* Stanislav Galijev NHL.com lehel
* Stanislav Galijev hockeydb.com lehel
Vaišešika

**Vaišešika** (sanskriti keeles *vaiśeṣika*, वैशेषिक) on üks hinduismi klassikalisest kuuest koolkonnast ehk daršanast.

Vaišešika järgi koosnevad kõik materiaalsed objektid aatomitest, mille kombinatsioonidest moodustuvad erinevad ained. Kuid universumit valitseb seadmus, mida mõistetakse vaimse printsiibina.

Vaišešika tuntuim esindaja on 3. sajandil elanud Kanāda, kes on kirjutanud vaišešika põhiteose "Vaiśeṣika-sūtra".

11. sajandil sulas vaišešika aga lõplikult ühte njaajaga ja neist sai üks koolkond.

## Viited
Markus Granlund

**Kari Markus Granlund** (sündinud 16. aprillil 1993 Oulus) on Soome jäähokimängija, kes mängib keskründajana Šveitsi kõrgliigaklubis HC Lugano.

Ta alustas klubikarjääri Soome klubis HIFK, mille koosseis debüteeris Soome kõrgliigas hooajal 2010–11. Järgmisel aastal mängis ta HIFK põhikoosseisu ning lõi Soome liigas 15 väravat ja andis 19 väravasöötu. Ta oli sel hooajal liiga resultatiivseim uustulnukas.

2011. aastal valis Calgary Flames ta NHL-i ''draft''is 45. valikuna. Põhja-Ameerikasse suundus ta 2013. aastal. Suurema osa esimesest hooajast mängis ta American Hockey League'i (AHL) klubis Abbotsford Heat. NHL-is debüteeris ta Flamesi meeskonnas 27. veebruaril 2014 mängus Los Angeles Kingsi vastu. Esimese värava lõi ta liigas sama aasta 6. märtsil mängus Ottawa Senatorsi vastu.

2016. aasta veebruaris liitus ta Vancouver Canucksiga. Hooaja 2019–20 alguses mängis ta Edmonton Oilersis, kuid suutis 34 mänguga lüüa vaid kolm väravat ja anda ühe väravasöödu. Hooaja teises pooles mängis ta AHL-i klubis Bakersfield Condors.

2020. aasta juulis sõlmis ta kaheaastase lepingu KHL-i klubiga Ufa Salavat Julajev. Ta lahkus sealt klubist 2022. aasta märtsis seoses Venemaa sissetungiga Ukrainasse.

2022. aasta juulis sõlmis ta kaheaastase lepingu Luganoga. 

2010. aastal võitis Granlund Soome kuni 18-aastaste koondisega omavanuste maailmameistrivõistlustel pronksmedali. Soome jäähokikoondise koosseisus tuli ta 2022. aastal olümpiavõitjaks.

Tema vanem vend Mikael Granlund on samuti jäähokimängija.

## Viited

## Välislingid
* Markus Granlund NHL.com lehel
* Markus Granlund hockeydb.com lehel
Peeter Laredei (õpetaja)

**Peeter Laredei** (ka **Laretei**; 25. detsember 1911 – 25. aprill 2005) oli eesti kooliõpetaja.

Ta on avaldanud pseudonüümi **Pent Puulaane** all arvatavasti ainsa täielikult hiiu Reigi-Kõpu murrakus jutustuse "Ranna Ingel".

Peeter Laredei isa Kosma Laredei oli õigeusu vaimulik.

Maetud Tallinna Liiva kalmistule.
Ryan Spooner

**Ryan Bradley Spooner** (sündinud 30. jaanuaril 1992 Ottawas) on Kanada jäähokimängija, kes mängib keskründajana KHL-i klubis Jekaterinburgi Avtomobilist.

Aastatel 2008–2012 mängis ta Ontario Hockey League'i (OHL) klubides Peterborough Petes, Kingston Frontenacs ja Sarnia Sting. Hooajal 2009–10 pälvis Spooner OHL-i hooaja kõige spordimehelikumale mängijale antava auhinna William Hanley Trophy.

2010. aastal valis Boston Bruinsi ta NHL-i ''draft''is 45. valikuna. Hooajal 2010–11 debüteeris ta Boston Bruinsi noorteklubis Providence Bruins American Hockey League'is. NHL-is debüteeris Spooner Boston Bruinsi meeskonnas 6. veebruaril 2013 mängus Montreal Canadiensi vastu. Esimese värava lõi ta NHL-is 27. veebruaril 2015 mängus New Jersey Devilsi vastu. Aastatel 2012–2015 sai ta enam mängu aega Providence Bruinsis. Boston Bruinsi põhikoosseisu liikmeks sai ta hooajal 2015–16. Ta lõi sel hooajal liigas 13 väravat ja andis 36 väravasöötu.

2018. aasta veebruaris liitus ta New York Rangersiga. 2018–19 põhihooaja esimese 16 mänguga lõi ta vaid ühe värava ja andis ühe väravasöödu. Hooaja teises pooles mängis ta Edmonton Oilersis ja Vancouver Canucksis, kuid ei suutnud ka neis klubides edu saavutada.

2019. aasta juulis liitus ta Šveitsi kõrgliiga klubiga HC Lugano, kuid vaid pärast kaht põhihooaja mängu siirdus Spooner KHL-i, liitudes Minski Dinamoga, kus mängis kuni hooaja 2020–21 lõpuni. 2021. aasta mais sõlmis ta üheaastase lepingu Jekaterinburgi Avtomobilistiga.

## Viited

## Välislingid
* Ryan Spooner KHL.ru lehel
* Ryan Spooner NHL.com lehel
* Ryan Spooner hockeydb.com lehel
Adam Niedzielski

**Adam Wojciech Niedzielski** (sündinud 19. novembril 1973 Varssavis) on Poola majandusteadlane ja poliitik. Ta oli 26. augustist 2020 kuni 8. augustini 2023 Poola tervishoiuminister.

Ta lõpetas aastal 1997 Varssavi SGH kommertskõrgkooli (*Szkoła Główna Handlowa w Warszawie*). Aastal 2003 kaitses ta majandusdoktori kraadi Harvardi ülikooli juures olevas *John F. Kennedy School of Government*'is.

Ta oli aastatel 2019–2020 Poola Riikliku Tervisefondi president.

26. augustist 2020 kuni 8. augustini 2023 oli ta Poola tervishoiuminister.
Czudec

**Czudec** on küla Poolas Podkarpacie vojevoodkonnas Strzyżówi maakonnas, Czudeci valla halduskeskus. Czudec asub Wisłoki jõe ääres, Strzyżówist umbes 9 km põhjakirdes ja Rzeszówist ligikaudu 16 km edelas.

Czudecit on esmamainitud 1264. aastal. Czudec sai linnaõigused 1427. aastal, kuid kaotas need 1935. aastal.

## Viited
Tarczek

**Tarczek** on küla Poolas Święty Krzyżi vojevoodkonnas Starachowice maakonnas Pawłówi vallas. Tarczek asub Starachowicest umbes 12 km lõunaedelas ja Kielcest ligikaudu 28 km idakirdes.

Tarczek sai linnaõigused 1257. aastal, kuid kaotas need 1342. aastal.

## Viited
Marek Hrivík

**Marek Hrivík** (sündinud 28. augustil 1991 Čadcas) on Slovakkia jäähokimängija, kes mängib ründajana Rootsi kõrgliigaklubis Leksands IF

Aastatel 2009–2012 mängis ta Quebec Major Junior Hockey League'i klubis Moncton Wildcats. 2010. aastal tuli ta klubiga liiga meistriks.

2012. aastal asus ta mängima American Hockey League'i (AHL) klubis Connecticut Whale. 2013. aastal liitus ta Hartford Wolf Packiga, mis on NHL-i klubi New York Rangersi noorteklubi. NHL-is debüteeris Hrivík 21. veebruaril 2016 mängus Detroit Red Wingsi vastu. Hooaegadel 2015–16 ja 2016–17 pääses ta NHL-is Rangersi meeskonnas NHL-is väljakule kokku 21 mängus, kuid kogus vaid kolm söödupunkti.

2017. aasta juulis sõlmis ta üheaastase lepingu Calgary Flamesiga. Ta mängis suurema osa ajast Flamesi noorteklubis Stockton Heat AHL-is. Hooajal 2017–18 pääses ta Flamesi särgis kolmes mängus väljakule ka NHL-is, kuid ei kogunud neis mängudes ühtegi punkti.

2018. aasta juulis sõlmis Hrivík üheaastase lepingu KHL-i klubiga HK Vitjaz. KHL-i 2018–19 põhihooajal lõi ta kaheksa väravat ja andis seitse väravasöötu.

2019. aasta augustis liitus ta Rootsi kõrgliiga klubiga Leksands. 2020–21 põhihooajal oli Hrivík Rootsi kõrgliigas resultatiivseim mängija (14+37) ning ta pälvis põhihooaja väärtuslikumale mängijale antava Guldhjälmeni auhinna.

2021. aasta mais naasis Hrivík KHL-i, sõlmides üheaastase lepingu Nižni Novgorodi Torpedoga.

2022. aasta veebruaris liitus taas Leksandsiga.

Slovakkia jäähokikoondise koosseisus võitis Hrivík 2022. aasta taliolümpiamängudel pronksmedali. Slovakkia koondise koosseisus osales ta ka 2014. ja 2021. aasta maailmameistrivõistlustel.

## Viited

## Välislingid
* Marek Hrivík NHL.com lehel
* Marek Hrivík hockeydb.com lehel
Johann Lüdig

**Johann Lüdig** (1. aprill vkj 1819 – 17. aprill 1883) oli esimene eestlasest mõisnik Vigala kihelkonnas Läänemaal. 

Abjas puusepaametit pidav J. Lüdig ostis 1872. aastal Päärdu mõisa koos Maande karjamõisa ja mõisamaadega omanikelt, Gustav Johann von Rennenkampffilt 81 300 hõberubla eest. 

## Elukäik
Johann Lüdig sündis Tori kihelkonnas Taali vallas.  Töötades Abjas tislerina, omandas ta Penujal paar talu; pärast nende müüki asus Enge ja Uduvere mõisa rentnikuks.  Seejärel ostis J. Lüdig juba Päärdu rüütlimõisa Vigala kihelkonnas. Pastelde kandmise tõttu kutsunud naabermõisate omanikud teda Pastla Lüdigiks. 

Pärast Johann Lüdigi surma sai 1890. aastal mõisaomanikuks tema poeg Johann Lüdig Jr. (1853–1915). 1905. aasta ülestõusu ajal oli Päärdu ainus Vigala kihelkonna peamõis, mis pääses mahapõletamisest. Mälestuste kohaselt peetakse selle põhjuseks J. Lüdigi Jr. isikut ja suhtlemisoskust; ta olevat olnud edukas põllumees ning lugupeetud ümbruskaudsete talunike seas.

Johann Lüdigi järeltulijad olid mõisaomanikud 1908. aastani.

## Viited

## Välislingid
* Kultuurimälestiste register - Perek. Lüdig'ite hauamonument Kivi-Vigala kalmistul
Emilia (laulja)

**Maria Emilia Mernes Rueda** (esinejanimega **Emilia**; sündinud 29. oktoobril 1996 Nogoyas Argentinas) on Argentina laulja ja laulukirjutaja.
Sermīte

**Sermīte** (vanasti ka **Sermite**) on küla Lätis Kuldīga piirkonnas Laidi vallas. Küla asub valla lääneosas merepinnast 85 meetri kõrgusel. See jääb valla keskusest Laidist 8, piirkonna keskusest Kuldīgast 36 ja Riiast 165 kilomeetri kaugusele.

Külas on raamatukogu ja Valtaiķi postkontor. Seal asub Sermīte bussipeatus.

Sermīte kujunes Sermite mõisa (*Sergemiten*) juurde.  Nõukogude perioodil oli see kolhoosi *Uzvara*  keskasulaks.

Külas kasvav pärn ümbermõõduga 3,9 meetrit on looduskaitse all. 

## Elanike arv


* 75 (1970)
* 227 (1979)
* 360 (1989)
* 262 (2000)
* 280 (2005)

* 232 (2011)
* 195 (2018)
* 193 (2021)
* 177 (2025)


## Viited
Vanga (Laidi vald)

**Vanga** on küla (*mazciems*) Lätis Kuldīga piirkonnas Laidi vallas. Küla asub valla loodeosas merepinnast 70 meetri kõrgusel. See jääb valla keskusest Laidist 11, piirkonna keskusest Kuldīgast 29 ja Riiast 176 kilomeetri kaugusele.

Vanga kujunes Vanga mõisa (*Wangen*) keskuse juurde. Teise maailmasõja ajal asus mõisa häärberis saksa vägede staap.

Vangas asuva mõisaaida uksepiidad on kunstimälestistena riikliku kaitse all.

## Elanike arv


* 61 (1989)
* 68 (2000)
* 80 (2005)
* 28 (2011)

* 35 (2018)
* 22 (2021)
* 37 (2025)


## Viited
Baligród

**Baligród** on küla Poolas Podkarpacie vojevoodkonnas Lesko maakonnas, Baligródi valla halduskeskus. Baligród asub Slovakkia piirist umbes 18 km kaugusel, Leskost ligikaudu 14 km lõunas.

Baligródi on esmamainitud 1552. aastal, linnaõigused sai 1634. aastal. Baligród kaotas linnaõigused 1915. aastal.

## Viited